b'\n_START_ARTICLE_\nProgasti kamenjak\n_START_SECTION_\nOpis\n_START_PARAGRAPH_\nJe eden ve\xc4\x8djih predstavnikov svojega rodu, ki zraste 35\xe2\x80\x9344 mm v dol\xc5\xbeino, prek zadnjih kril pa meri 24 do 30 mm. Po obarvanosti in drugih znakih je \xc2\xbbarhetipski\xc2\xab\xc2\xa0kamenjak, ki ga od podobnih vrst najla\xc5\xbee lo\xc4\x8dimo po odsotnosti posebnih znakov. Osnovna obarvanost je bledo rumena, pri \xc4\x8demer se spolno zreli samci obarvajo rde\xc4\x8dkasto, a ne s tako temnim odtenkom kot drugi kamenjaki. Tudi pri njih ostaneta rumenkasti dve progi ob strani oprsja. Zna\xc4\x8dilna je tudi rumena \xc4\x8drta, ki poteka vzdol\xc5\xbe celotne dol\xc5\xbeine golenc na sicer \xc4\x8drnih nogah. Krila so prozorna, kve\xc4\x8djemu pri bazi imajo rumenkasto liso._NEWLINE_Na jugu obmo\xc4\x8dja raz\xc5\xa1irjenosti ga je najla\xc5\xbeje zamenjati s sredozemskim kamenjakom, ki pa je temneje rde\xc4\x8d in ima nekoliko bolj zadebeljeno konico zadka ter osnovno barvo nog rumeno s \xc4\x8drnimi znamenji namesto obratno._NEWLINE_V toplej\xc5\xa1ih delih Sredozemlja so odrasli prisotni vse leto, v severni Evropi pa se pojavijo zgodaj junija in so aktivni vse do novembra ali decembra, eni redkih ka\xc4\x8djih pastirjev, ki jih je tam mo\xc5\xbeno opazovati do pozne jeseni oz. za\xc4\x8detka zime. Vi\xc5\xa1ek aktivnosti je avgusta. Jeseni, ko so no\xc4\x8di \xc5\xbee hladne, se mno\xc5\xbei\xc4\x8dno zbirajo na takih preno\xc4\x8di\xc5\xa1\xc4\x8dih, ki jih \xc5\xbee zelo zgodaj obsije sonce.\n_START_SECTION_\nEkologija in raz\xc5\xa1irjenost\n_START_PARAGRAPH_\nV ve\xc4\x8dini obmo\xc4\x8dja raz\xc5\xa1irjenosti uspeva v raznolikih okoljih, kjer so prisotna odprta stoje\xc4\x8da vodna telesa, redkeje tudi ob po\xc4\x8dasi teko\xc4\x8dih vodotokih in v somornici. To vklju\xc4\x8duje umetna vodna telesa, kot so ribniki in bazeni v kamnolomih, kjer je pogosto pionirska vrsta \xe2\x80\x93 prvi ka\xc4\x8dji pastir, ki naseli novo okolje. V Sredozemlju je poleg tega pogost tudi ob manj\xc5\xa1ih potokih, od katerih poleti ostanejo lu\xc5\xbee ali manj\xc5\xa1i curki._NEWLINE_Progasti kamenjak je raz\xc5\xa1irjen po skoraj vsej Evropi razen skrajnega severa, v Aziji pa je omejen na pas med Sibirijo in Ju\xc5\xbeno Azijo. Odsoten je tudi z ju\xc5\xbenega Urala, po \xc4\x8demer sklepajo, da potrebuje toplej\xc5\xa1e okolje. Na robu obmo\xc4\x8dja raz\xc5\xa1irjenosti se pojavljajo podvrste z nekoliko druga\xc4\x8dno morfologijo. Severnoevropska podvrsta nigrescens je bila sprva opisana kot lo\xc4\x8dena vrsta, kasneje pa se je izkazalo, da gre le za temneje obarvano variacijo. Zaenkrat \xc5\xa1e ni jasno ali morda podvrste z Daljnega vzhoda ne zaslu\xc5\xbeijo statusa samostojnih vrst._NEWLINE_Tudi v Sloveniji je pogost in neogro\xc5\xbeen, prisoten tudi v tako degradiranih vodotokih kot so kanali v kmetijski krajini Pomurja.'